**ELŐTERJESZTÉS**

Bonyhád Város Képviselő - testületének 2018. április hó 26. nap

rendes/rendkívüli testületi ülésére

|  |  |
| --- | --- |
| Tárgy: | Döntés BM pályázat benyújtásáról |
| Előterjesztő: | Filóné Ferencz Ibolya polgármester |
| Előterjesztést készítette: | Énekes Andrea pályázati referens |
| Előterjesztés száma: | 75. sz. |
| Előzetesen tárgyalja: | Pénzügyi Ellenőrző és Gazdasági Bizottság |
| Melléklet: | KÉSZ Kft. árajánlata |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra Nóra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

2018. március 28-án megjelent a Belügyminisztérium „2018. évi Önkormányzati feladatellátást szolgáló fejlesztések támogatására” című pályázati felhívás.

A támogatás célja az önkormányzatok által fenntartott bölcsődébe és óvodába járó gyermekek minél magasabb színvonalon történő ellátása, az egészségügyi alapellátás biztosítása, feltételeinek javítása, valamint a közös önkormányzat székhely hivatalának fejlesztése, felújítása az igazgatási tevékenység biztosítása érdekében. Célja továbbá a mindennapos testnevelés feltételeinek megteremtése, valamint az önkormányzati tulajdonú, belterületi közlekedési infrastruktúra fejlesztések megvalósulása.

Pályázati alcélok,:

 a) Kötelező önkormányzati feladatot ellátó intézmények fejlesztése, felújítása, (továbbiakban: intézményfejlesztés)

aa) Meglévő, bölcsődei ellátást nyújtó intézmény épületének vagy helyiségének infrastrukturális fejlesztése, felújítása

ab) 70%-os kapacitás kihasználtságot meghaladó óvodai nevelést végző intézmény infrastrukturális – kapacitás bővítéssel nem járó – fejlesztése, felújítása (a továbbiakban: óvodafejlesztés),

ac) Egészségügyi alapellátást szolgáló (háziorvosi, házi gyermekorvosi ellátás, védőnői szolgálat, fogorvosi alapellátás) épület vagy helyiség infrastrukturális fejlesztése, felújítása (a továbbiakban: egészségügyi fejlesztés)

ad) Közös önkormányzat székhely hivatalának infrastrukturális fejlesztése, felújítása (a továbbiakban: hivatalfejlesztés)

b) Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (továbbiakban: sportfejlesztés)

c) Belterületi utak, járdák, hidak felújítása

A támogatás maximális mértéke függ a megvalósítandó alcéltól, illetve a Pályázó egy lakosra jutó adóerő- képességétől, mely városunkban jelenleg: 21 950,- Ft.

A fentiek értelmében a támogatás az alábbiak szerint igényelhető:

- Kötelező önkormányzati feladatot ellátó intézmények fejlesztése, felújítása alcél esetében az igénylehető maximális támogatási összeg 30 millió Ft, a támogatás mértéke a fejlesztési költség 85%-a.

- Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása alcél esetében az igénylehető maximális támogatási összeg 20 Millió Ft, a támogatás mértéke a fejlesztési költség 75%-a.

- Belterületi utak, járdák, hidak felújítása alcél esetében az igénylehető maximális támogatási összeg 30 Millió Ft, a támogatás mértéke a fejlesztési költség 75%-a..

A pályázati kiírás kimondja, hogy egy önkormányzat az **a)-c) alpontok szerinti célok közül csak egyre** nyújthat be pályázatot. Tekintettel az intézményrendszerünk állapotára, valamint a már benyújtott pályázatokra javaslom, hogy a c) alpontra nyújtson be Bonyhád Város Önkormányzata támogatási kérelmet.

Kérem a Tisztelt Képviselő-testület támogatását, hogy a Belterületi utak, járdák, hidak felújítása pályázati alcélra, a Bonyhád 1350 Hrsz-en nyilvántartott, József Attila utca, felújítására nyújtson be Bonyhád Város Önkormányzata támogatási kérelmet az igénylehető maximális, 30 Millió Ft támogatási összegben.

Bonyhád város adóerejét tekintve a vállalandó önerő minimálisan 25%, azaz 10 Millió Ft. A tervezett műszaki tartalom: térköves útburkolat kiépítése a szükséges csapadékvíz elvezető alapinfrastuktúrával együtt.

Kérem, a Tisztelt Képviselő-testületet, hogy a fentiekben ismertetett pályázati célról és a támogatási kérelem benyújtásáról döntsön.

Tájékoztatom továbbá a Tisztelt Képviselő-testületet, hogy a támogatás döntési határideje **2018. augusztus 31.** Nyertes pályázat esetén a támogatás felhasználásának végső határideje **2019. december 31.**

A KÉSZ Kft. árajánlata és a határozati javaslat a Pénzügyi Ellenőrző és Gazdasági Bizottság ülésén, helyszínen kerül kiosztásra.

Bonyhád, 2018. április 20.

Filóné Ferencz Ibolya
 polgármester